L-Orizzont jirraporta kif ġew introdotti aktar miżuri restrittivi minħabba il-pandemija. Dawn jinkludu l-għeluq minn għada ta' clubs, nightclubs u discos; bars u każini se jkunu magħluqin ħlief dawk li għandhom ristoranti magħhom; ġemgħat ta' nies ta' aktar minn 15 il-ruħ fuq barra mhux permessi, waqt li ġie estiż l-użu obbligatorju tal-maskri għal kull post pubbliku magħluq. Il-Ministru tas-Saħħa qal li Malta se timxi mal-UE għat-tilqima kontra l-Covid-19. Jingħad ukoll li l-GWU kisbet ir-rikonoxximent fl-Aġenzija għar-Reġistru tal-Artijiet. The Malta Independent ukoll jagħti prominenza lir-restrizzjonijiet imposti minħabba l-pandemija fejn fost oħrajn isemmi li passiġġieri li jiġu minn lista ta' l-pajjiżi jridu jġibu riżultat negattiv tal-iswab test, li jkun ħareġ 72 siegħa qabel il-wasla f'Malta. Din il-lista, imsejħa oranġjo, se tidħol fis-seħħ minn nhar il-Ġimgħa f'nofs il-lejl. Intant, il-ġurnal jirraporta li l-għadd ta' każi attivi qabeż is-600 hekk kif ilbieraħ ġie rreġistrat 69 każ ġdid. Dawn instasbu minn fost 2269 test li saru il-Ħadd. In-Nazzjon jikkwota lill-kap tal-Partit Nazzjonalista Adrian Delia li qal li għall-PN is-saħħa tan-nies tibqa' prijorità, hekk kif qal li l-Maltin jinsabu imħassbin dwar iż-żieda fil-każi. Il-ġurnal jirraporta ukoll li ilbieraħ instabu 69 każ ġdid ta' COVID19 f'Malta. Fi storja separata bit-titlu 'Burdell ta' Kokaina fil-Barracks tal-AFM', jingħad li sitt suldati qed jiġu investigati u wieħed tkeċċa għax irrifjuta li jagħmel it-test. Times of Malta jirraporta r-restrizzjonijiet ġodda li tħabbru ilbieraħ fosthom il-limitazzjonijiet fuq il-bars u fuq ġemgħat ta' nies fuq barra hekk kif mhux permess li jkun hemm aktar minn 15-il ruħ f'daqqa. Fi storja oħra, jingħad li għasafar tal-għana jaf ikunu jistgħu jerġgħu jinqabdu fix-xbieki tan-nassaba hekk kif il-Gvern qed jippjana studju li għandu l-għan li jdur mar-regoli ewropej li jipprojbixxu dan. Il-ġurnal jirraporta ukoll li suldat tkeċċa minħabba li rrifjuta li jagħmel test għad-droga wara investigazzjoni dwar allegat party ta' kokaina li sar minn suldati. Ritratt juri grupp ta' kokijiet li ħallew Malta fuq missjoni biex isajru għall-vittmi li salvaw l-isplużjoni li seħħet f'Bejrut, il-Libanu.